google/wiki40b huggingface dataset:
Wanghiatraktaten

Wanghiatraktaten,  (kinesisk: 中美望厦条约, pinyin:  Zhōng-Měi Wàngxià tiáoyuē) er en av de traktater som blir kalt de ulikeverdige traktater som fremmede makter var i stand til å avtvinge Qing-dynastiets Kina etter Opiumskrigen. Den gjaldt USA og Kina og ble undertegnet den 3. juli 1844 i landsbyen Wanghia nord i den portugisiske kolonien Macao. Dette er nå Macaos bydel Mong Ha på Macaohalvøya.
Undertegnerne var amerikanernes fullmektige Caleb Cushing og den kinesiske generalguvernør for Guangxi og Guangdong, Qiying.
Innholdet er lik Nanjingtraktaten (1842), ved at de rettigheter som da ble innrømmet Storbritannia også ble gjort gjeldende for USA. Det betød at tidligere handelsinnskrenkelser ble opphevet fra kinesisk side. Wanghiatraktaten er imidlertid mer spesifikk enn sitt forbilde og innrømmer amerikanske borgere ytterligere rettigheter. 
Slik fikk amerikanerne i traktatens artikkel 17 tillatelse til å kjøpe fast eiendom for kirke- og syhehusbygg og for gravplasser. Med artikkel 18 opphevde den forbudet mot at utlendinger lærer seg kinesisk. Artikkel 21 unndro, på liknende måte som britene i Humentraktaten, amerikanere fra straffeforfølgelse fra det kinesiske rettsvesen.
På ett punkt var amerikanerne imidlertid mer på kinesisk side enn britene hadde vært. Artikkel 33 forbød opiumshandel. Amerikanere som forbrøt seg mot dette, skulle overleveres til den kinesiske justis.
Haserot

Haserot (hebraisk: חֲצֵרוֹת, «inngjerdninger»)  var ifølge Bibelen et av stedene som israelittene stoppet i løpet av sine førti års vandring i ørkenen. Det lå rundt fem dagers reise nord fra Sinaifjellet. Her ble de værende en tid og deres neste stopp var Paran-ørkenen ved grensen av Kanaan. Stedet synes å bestå av en inngjerding av steiner og tornebusker. Stedet har blitt forsøkt identifisert med Ain el-Hudhera («Kilden ved inngjerdningen»), rundt 48 km nordøst for Jebel Musa i retning Arabah.
Ved Haserot fortelles historien om kvinnen Mirjam som gikk imot Moses grunnet at han hadde giftet seg med en kvinne fra Kusj (Etiopia) og således utfordret hans religiøse autoritet. For dette ble hun straffet av Gud med en sykdom som oppgis å være tzaraat, en hudsykdom som i den norsk bibeloversettelsen oversettes til spedalskhet, men som antagelig mer sannsynlig var vitiligo. Da hun ble «frisk», eller kanskje heller underkastet seg Moses' autoritet, dro israelittene videre.
Vardø radio

Vardø Radio (LGV) var en norsk kystradiostasjon. Den hadde en meget viktig funksjon i forhold til fiskeflåten og annen skipstrafikk i Barentshavet.
Stasjonen ble påbegynt bygget i 1921 og stod ferdig i 1923. Sommeren 1940 ble stasjonen forsøkt bombet av tyske fly, men takket være beskytning fra den nærliggende Vardøhus festning som fremdeles var på norske hender, ble ødeleggelser avverget. I 1969 overtok stasjonen mellombølgestasjonene Berlevåg radio (LFQ) og Mehamn radio (LFM), og fra 1990 hele kysten fra Tromsø til russergrensen som følge av nedleggingen av Hammerfest radio.
Vardø Radio var den siste kystradiostasjonen i Norge som førte telegrafi. Denne tjenesten ble nedlagt ved årsskiftet 2002/2003.
På lyttevaktsrommet ved Vardø Radio ble nødkanaler for maritim VHF, mellombølge-telefoni og for luftfartøyer og friflyt nødpeilesender overvåket. Radiostasjonen hadde også terminaler for det nye globale nød- og sikkerhetssystemet GMDSS og direkte telefonlinje til Hovedredningssentralen i Bodø. Fra 1. februar 1999 var Vardø Radio den eneste stasjonen i Vest-Europa som fortsatt brukte mellombølge-telegrafi i nød- og sikkerhetsarbeidet, etter avtale mellom Norge og Russland. Det ble også sendt ut isvarsel fra stasjonen, og man hadde værobservasjonstjeneste.
Ekspedisjonen ved Vardø Radio avlyttet og betjente flere kanaler for mellombølge-telefoni og telefonikanaler for VHF. Stasjonen hadde stor kompetanse på kontakt med østeuropeiske skip. Vardø radio ble den 23. januar 2007 (offisiell åpning) samlokalisert med Kystverkets Vardø Trafikksentral.
Stasjonen ble lagt ned 1. januar 2018 i forbindelse med modernisering og omorganisering i Telenor Kystradio.
Pierre Saint-Amant

Liv og karriere

Saint-Amant var statstjenestemann, men forsøkte seg også som skuespiller, journalist og vinhandler. Fritida tilbrakte han i den berømte parisiske sjakk-kafeen Café de la Régence. Etter Louis-Charles Mahé de La Bourdonnais' død i 1840, ble Saint-Amant regnet som Frankrikes beste sjakkspiller, men helt opp til Bourdonnais' nivå kom han aldri.
I 1836 reiste Saint-Amant til England, der han beseiret en rekke britiske sjakkmestre i flere matcher. Han vant en match 3,5:2,5 mot den sterkeste engelske mesteren, Howard Staunton i London i 1843. Returmatchen ble spilt i Paris, og den vant Staunton 13:8. Med det overtok England sjakkhegemoniet som Frankrike hadde hatt i lang tid.
I årene 1841 til 1847 var Saint-Amant redaktør av sjakktidsskriftet Le Palamède. Deretter gav han opp sjakken og gikk inn i statstjeneste igjen. En tid var han konsul i California.
Da amerikaneren Paul Morphy kom til Paris i 1858, anerkjente Saint-Amant hans overlegne spillestyrke og æret ham med en bankett der tidens beste sjakkspillere var til stede. De spilte flere private partier mot hverandre.
På sitt beste nådde Saint-Amant et historiske elo-tall på 2603 i august 1846. Deretter lå han i tre år på andreplass i verden.
Saint-Amant trakk seg tilbake til Algerie i 1861 og døde der i en ulykke i 1872.
Riberalta

Riberalta er en by i departementet Beni i Bolivia.
I 2010 ble folketallet anslått til 91 278, over en fordobling fra folketellingen i 1992 da tallet var 43 454. Ved siste offisielle folketelling i 2001 var det registrert 64 511 innbyggere.
Xenoheptaulacus

Utseende

En liten (3,5 - 4 millimeter), avlang, litt flat, brun gjødselbille. Hodet er stort og bredt, skovlformet, en tanke innbuktet i midten foran. Pronotum er avrundet firkantet, tett og kraftig punktert, litt matt og nokså tett hårete. Dekkvingene har fine punkstriper, annethvert mellomrom mellom disse er opphøyd som en bred lengderibbe.

Levevis

Biologien til denne arten er ukjent.

Utbredelse

Arten lever i Panama, Colombia og Venezuela.
Mount Spohn

Mount Spohn er et markant fjell som ligger i Otway Massif  Antarktis. Med 3 240 moh. er det den høyeste toppen i massivet, på ryggen som grenser til vestsiden av Burgessbreen. Det ble navngitt av Advisory Committee on Antarctic Names (US-ACAN) etter Harry R. Spohn, en meteorolog i US Antarctic Research Program (USARP) ved Amundsen-Scott-stasjonen i 1963.
Dagsrevyen 21

Dagsrevyen 21 er et norsk nyhetsprogram som har gått på NRK1 siden 2004. Programmet går mandag til torsdag og inneholder også Norge i dag, sport og værmelding i tillegg til ordinære nyheter. Sendingen går, som navnet sier, klokken 21.00, og har en halvtimes varighet.
Sendingen produseres av distrikts- og nyhetsdivisjonen i NRK (NYDI).

Studio

Dagsrevyen, Dagsrevyen 21 og Kveldsnytt sendes fra ett felles studio på Marienlyst i Oslo. Studioet har blitt endret flere ganger, men har i det siste for det meste bestått av NRK-blått. I august 2007 endret NRK alle sine nyhetsstudioer og vignetter. I denne endringen ble det innlemmet rødt i tillegg til fortsatt en stor del blått, men nå lysere blåfarge en tidligere.
Akinobu Yokouchi

Karriere

Akinobu Yokouchi startet sin profesjonelle karriere i Sanfrecce Hiroshima i 1986.
Robert Bruce Cotton

Bakgrunn og utdannelse

Cotton hadde aner i Huntingdonshire og ble utdannet ved Westminster School, hvor han ble interessert i oldtidsstudier under William Camden, og gikk siden på Jesus College i Cambridge hvor han tok en B.A. i 1585. Han startet med sine egne oldtidsnotater om lokal historie i Huntingdonshire og begynte å samle et bibliotek av gamle manuskripter.

Karriere

Han gikk inn i Det engelske parlamentet som medlem for Huntingdon i 1601. Han bidro til å fremme institusjonen av tittelen baronett som et redskap for kong Jakob I av England å skaffe penger. Til tross for hans tidlige periode med kongens gunst hvor han selv ble gjort til baronett, var Cottons politikk basert hovedsakelig på «den hellige forpliktelse til kongen om å gi sin tillit til parlamentet», slik det er uttrykt i hans The Dangers (Farene) og i Remedye (Botemiddel, 1628) som var antirojalistisk i sitt vesen. Dokumentet ble fryktet at det ville bli benyttet for å støtte den parlamentariske saken og konfiskert i 1630 og først gitt tilbake til hans slektninger etter Cottons død.
Cotton-biblioteket var den rikeste private samlingen av manuskripter som noen gang var samlet, større enn selv det kongelige bibliotek. Cottons hus i nærheten av Palace of Westminster i London ble et møtested for oldtidsforeningen og av alle fremstående forskere i England. Biblioteket ble til slutt donert til den engelske nasjonen av Cottons barnebarn og er i dag en del av British Library.
Den fysiske organiseringen av Cotton-biblioteket blir fortsatt reflektert til henvisningen av manuskriptene i hans eie. Biblioteket var huset i et rom bestående av 26 fot langt og seks fot bredt fylt med bokhyller eller skap, hvert med en byste fra klassisk historie på toppen. Robert Cotton hadde organisert sitt bibliotek i henhold til hjørnet og hyllen til en bok. Han hadde byster av ulike romerske keisere i sitt bibliotek, og hans system fungerte i henhold til følgende skjema: «Keiser-Hyllenummer-Bok nummer», fra nederste nummer og til siste. Således var de to mest berømte manuskriptene fra Cotton-biblioteket henholdsvis «Cotton Vitellius A.xv» og «Cotton Nero A.x.» På Cottons egen tid betydde det «Gå til bysten av Vitellius, øverste hylle (A), og tell femten over» for Liber Monstrorum av Beowulf-manuskriptet, eller «Gå til bysten av Nero, øverste hylle, tiende bok» for manuskriptet som inneholdt alle verkene av Perlepoeten (Pearl Poet). I British Library blir disse to uerstattelige bøkene fortsatt katalogisert i henhold til disse numrene.
Billabong

Billabong er en australsk betegnelse på en kroksjø, en isolert dam som blir liggende igjen når meanderende elver skifter løp, eller når periodiske elver tørker inn. Billabonger fylles med vann i regntiden og kan tørke helt inn i andre deler av året. En billabong holder imidlertid vann lenger enn andre deler av elveleiet, og var derfor viktige for folk i Australias tørre indre.
I Banjo Patersons populære folkesang «Waltzing Matilda» foregår handlingen ved en billabong.

Etymologi

Etymologien til ordet billabong er omdiskutert. Ordet er mest sannsynlig avledet fra uttrykket bilabaŋ, på det innfødte språket wiradjuri, som betyr «ei elv som bare renner etter regn» og som er satt sammen av bila, som betyr «elv», og muligens bong eller bung, som betyr «død». Én kilde hevder imidlertid at uttrykket er av skotsk-gælisk opprinnelse.
Tvervik

Tvervik er nederste grenda i Beiarn kommune i Nordland fylke.
Tvervik ligger innerst i Beiarfjorden, og var tidligere inngangsporten til Beiarn inntil veien over Beiarfjellet ble bygd. Helt nede mot Beiarfjorden har Kurt Edvin Blix Hansen bygd sitt atelier samt Atelier Tvervik
Open Handset Alliance

Open Handset Alliance er et konsortium av 84 teknologiselskaper viet til å fremme åpne standarder for mobile enheter. Medlemmer inkluderer Google, HTC, Dell, Intel, Motorola, Qualcomm, Texas Instruments, Samsung, LG, T-Mobile, Nvidia, og Wind River Systems.

Historie

Open Handset Alliance ble grunnlagt 5. november 2007 av 34 medlemmer som drev med maskinvare-, programvare-, og/eller telekom, ledet av Google. Samtidig ble det annonsert at operativsystemet Android skulle distribueres. Android er «flaggskip» produktet til alliansen, er basert på åpen kildekode lisens, og konkurrerer mot mobile operativsystemer fra Apple, Microsoft, Nokia, Palm, Inc., Research In Motion og Symbian.
Vannpolo under Panamerikanske leker 1951

Vannpolo under Panamerikanske leker 1951. Vannpolo var med som en av sytten sporter i de første Panamerikanske leker 1951 som ble arrangert i Buenos Aires i Argentina fra 25. februar til 8. mars. Vannpoloturnering ble vunnet av Argentina.
Vinnuháskúlin

Vinnuháskúlin (Næringshøyskolen) er en høyskole i Tórshavn på Færøyene. Skolen har utdanningsløp for skipper, navigatør og maskinmester, og disse oppfyller internasjonale standarder, som STCW. Vinnuháskúlin har røtter tilbake til skipperskolene på slutten av 1800-tallet, men skolen i dagens form ble opprettet 1. januar 2005 av Kulturdepartementet.
Entiinae

Utseende

Små, mørke, ofte metallisk fargede snyltevepser. Vingene har gjerne mørke bånd. Antennene er forholdsvis kort og knebøyde, hos hannene er de enkelte antenneleddene ofte flaskeformede.

Levevis

Disse vepsene er parasitoider. Gruppen angriper flere forskjellige insektordener: sommerfugler, biller, årevinger. Noen er hyperparasitoider som utvikler seg i andre parasitoider.

Utbredelse

Gruppen er utbredt i alle verdensdeler.
Svømming under samveldelekene 1978

Svømming under de britiske samveldeleker 1978. Svømming var en av flere sporter under de ellevte samveldelekene som ble arrangert i Edmonton i Canada i perioden 3. til 12. august 1978. Det var ellevte gangen som svømming var med på programmet i Samveldelekene. I lekene i 1978 ble det konkurrert i tjueni øvelser i svømming, femten for menn og fjorten for kvinner. Canada ble beste nasjon med femten gullmedaljer foran Australia med ti.
IT-nett

IT-nett (fransk: Isolée Terre) er et type kraftdistribusjonsnett hvor faselederne og nøytralpunktet er isolert fra jord med et overspenningsvern. Det har høyere driftssikkerhet ved jordfeil enn andre nettsystem, men ikke nødvendigvis sikkerhet mot brann, materiell- og personskader.
Bokstavene "I" og "T" forklarer det elektriske systemets kobling til jord, hvor "I" står for "isolert" og "T" står for "terra" (latinsk for "jord" ). Den første bokstaven betegner hvordan nettsystemet er koblet til jord, mens andre bokstav forklarer hvordan utsatte ledende deler er koblet til jord. For et IT-nett innebærer derfor "I"-en at selve nettsystemet er isolert fra jord. Det er vanlig å likevel bygge inn et jordleder separert fra jord med et gjennomslagsvern, som vil kunne gi en kobling til jord ved lynnedslag og lignende overspenningshendelser. Denne lederen kobles vanligvis til jord fra fordelingstransformatorens nøytralpunkt. Videre betegner "T" her at utsatte deler er koblet til jord med en egen jordleder, som vist i figuren nedenfor.

Utbredelse

I Norge har IT-nett en spenning på 230 V, og det fremføres ingen nøytralpunktsleder som i et TN-nett. Det er her det vanligste nettet, unntatt på Sørvestlandet hvor TT-nett er vanlig. TN-nett benyttes nå også i Norge i nær alle nye utbygginger i nye områder, og en del installasjoner bygges om til TN-nett.
I Europa ellers er TN-nett med en spenning på 400 V enerådende.

Virkemåte

I et IT-nett er nøytralpunktet og faselederne isolert fra jord med et overspenningsvern. Hvis det oppstår en høy spenning, for eksempel ved et lynnedslag vil overspenningsvernet lukke (kortslutte) og lede til jord. Fordi et IT-nett ikke er forbundet med jord vil potensialforskjellen mellom fasene ikke forandres, og det oppstår heller ikke noen berøringsspenning mellom apparatdeler og jord. Etter en kortslutning vil nettet imidlertid ikke være et IT-nett, men et TN- eller et TT-nett.
Antigua og Barbuda under VM i friidrett 2017

Resultater

Resultater som følger:
The Notting Hillbillies

The Notting Hillbillies er ei britisk countryrockgruppe som ble etablert av gitaristen Mark Knopfler fra Dire Straits, sammen med musikervennene Brendan Croker, Steve Phillips og Guy Fletcher. Gruppa, som nærmest må kunne kalles et hobbyprosjekt, har bare gitt ut ett album; «Missing... Presumed Having a Good Time» som kom ut på Warner Bros. Records den 22. februar i 1990.
Selv om gruppa ikke er formelt oppløst har den liten aktivitet. Medlemmene kommer imidlertid sammen en gang i blant for veldedige formål. I 1997 deltok blant annet gruppa i elleve show rundt om i Storbritannia.
Royal Air Force Museum London

Historie

Museet ble offisielt åpnet i Colindale (den gang del av Hendon) den 15. november 1972 av Dronning Elizabeth II. Hangarene huset 36 fly ved åpningen. Gjennom årene har samlingene økt og ikke utstilte fly ved Hendon blitt lagret eller utstilt ved mindre lokale RAF stasjonsmuseer. Den 1. mai 1976 ble Cosford Aerospace Museum åpnet ved RAF Cosford. Nylig er et nytt museum, National Cold War Exhibition lagt til museets samling. Den omfatter eksempler på alle tre  V-bombefly (Vickers Valiant, Handley Page Victor og Avro Vulcan), samt fly fra den kalde krigen, deriblant flere som henger fra hangartaket.
Solverv

Sommersolverv

Sommersolverv er tidspunktet når jorden er i det punktet av banen, der den nordlige halvkule heller sterkest mot sola. Når sola står i sør midt på dagen har den sin største høyde over horisonten i året, og det er den dagen som har størst daglengde. Ved Krepsens vendekrets når sola opp til senit midt på dagen på dette tidspunktet.

Vintersolverv

Vintersolverv er tidspunktet én gang i året når jorda er i det punktet av sin bane rundt sola hvor den nordlige halvkule heller lengst bort fra sola. Dagen dette inntreffer er den med kortest daglengde. Når sola står i sør midt på dagen, har den sin årlig laveste døgnmaksimumshøyde over horisonten (gjelder nord for ekvator og sør for polarsirkelen).
Noen tidsregninger sier at vintersolverv er den første dagen av vinteren. Den kinesiske kalenderen kaller vintersolverv dong zhi (vinterens ankomst), og dette er en viktig merkedag. Andre regner dagen som midten av vinteren.
I Skandinavia ble vintersolvervet feiret med luciadagen, men da den julianske kalenderen ble forlatt til fordel for den gregorianske, beholdt man luciafeiringen på 13. desember, og kom da i utakt med solvervet.  Primstavsmerket var en sol. Denne dagen skulle man ikke arbeide med noe som ble dreid rundt, og heller ikke bake. Juleølet skulle også være ferdig innen 22. desember så det ikke kom «solverv» i det.

Varierende tidspunkt for vintersolverv

År 46 f.Kr. etablerte Julius Cæsar den julianske kalenderen og fastsatte vintersolverv i Europa til 25. desember. Forskjellen mellom kalenderårets lengde av 365,25 døgn og det tropiske årets lengde av 365,2421875 døgn (epoke J2000.0) flyttet gradvis datoen for vintersolverv framover omtrent tre dager for hvert fjerde århundre, slik at i det 16. århundre var den kommet til 12. desember. I 1582 besluttet pave Gregor XIII å reformere kalenderen for å harmonisere årstidene med det astronomiske året. Han refererte imidlertid ikke til Cæsar, men til 325-konsilet i Nikea, som hadde fastlagt tidene for de viktigste kristne høytidene. Paven annullerte dermed det ti-dagers avviket som hadde påløpt fra 4. århundre til 16. århundre, men tok ikke med de tre dagene som hadde påløpt mellom 46 f.Kr. og 325 e.Kr. Den nye kalenderen fastsatte vintersolverv til omkring 22. desember. I den gregorianske kalenderen varierer tidspunktet fortsatt noe. Vanligvis vil datoen variere fra år til år mellom 21. og 22. desember. Mot slutten av 21. århundre vil vintersolverv falle på 20. desember. Ved begynnelsen av 24. århundre vil det igjen inntre at vintersolverv faller på 23. desember.
Serixia

Utseende

Ganske små, sylindriske, lyst gulbrune trebukker. Antennene er tynne og betydelig lengre enn kroppen. Pronotum er forholdsvis lite, sylindrisk, noe smalere enn dekkvingene, som er parallellsidige med markerte "skuldre".

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.

Utbredelse

Slekten er utbredt i Sørøst-Asia, fra Sri Lanka i vest til Salomonøyene i øst.
De Breuckbreen

De Breuckbreen er en isbre som ligger i den sentrale delen av fjellmassivet Sør-Rondane i Dronning Maud Land. Den er om lag sju kilometer lang og ligger i den vestlige delen av Brattnipene. Den strømmer i sørøstlig retning parallelt med Goossensbreen lenger øst.
Breen er kartlagt og navngitt av Norsk Polarinstitutt. Den er oppkalt etter den belgiske glasiologen William De Breuck som deltok på rekognoseringsflygninger i området under den belgiske antarktisekspedisjonen i 1960.
Pretor

Første pretor

Den første pretor som hadde den spesifikke tittelen ble utnevnt i 356 f.Kr.. Han ble valgt av patrisierne, som opprettet embetet for å veie opp noe for at de måtte dele konsulembetet med plebeierne. I 337 f.Kr. ble en plebeier for første gang utnevnt til praetor. Pretoren var også kjent som collega consolibus («konsulenes kollege», og ble valgt på samme måte i Centurieforsamlingen, etter at konsulene var valgt.

Andre pretor

I 246 f.Kr. ble en pretor til valgt. Hans oppgave var å sørge for justis i saker som involverte disputter mellom peregrini (ikke-romerske borgere) eller mellom en peregrinus og en romersk borger. Han ble kalt Praetor Peregrinus.

Praetor Urbanus

Etter at man begynte å velge en Praetor Peregrinus ble den første pretoren kalt Praetor Urbanus, formelt med tillegget «qui jus inter cives dicit» («som erklærer rettferdig mellom borgere») ettersom han var øverste justismyndighet i disputter mellom borgere (Ius civile). Mye av Romerretten ble utviklet gjennom edikter fra pretorer. De to pretorene delte på en del andre oppgaver, som de trakk lodd om. Dersom en av dem ledet hæren hadde den andre ansvar for alle oppgaver innenfor byen. En Praetor Urbanus hadde ikke lov til å forlate byen i mer enn ti dager av gangen, hvilket betyr at det normalt var ham det falt på å ta over den andre oppgaver i byen. En av de faste oppgavene var å lede Ludi Apollinares.
Ælfswith

Etymologi

Navneleddet ælf er dannet av gammelengelske ælf eller alf, «alv». Den norrøne formen av leddet var ælfR. Navneleddet swith har opprinnelse i gotiske swinþs, «sterk». Norrøne former av navneleddet er svinnr og sviðr.

Kjente personer med navnet

Personene i listen er ordnet kronologisk etter fødselsår.
Calliprason

Utseende

Middelsstore, lange og tynne trebukker. Antennene er lange og tynne, pronotum forholdsvis smalt og tilsmalnende forover.

Utbredelse

Gruppen er endemisk for New Zealand.
St. Vincent de Paul-katedralen

Arkitektur

Katedralen ligger i samme området som blant annet Place de Indépendance, Habib-Bourguiba-gaten og den franske ambassaden. Hele denne delen av byen ble bygget i samme stil og er romersk-bysantinsk inspirert.